Publication: Magyar Közlöny
Issue: MK-1999-82 (Year: 1999, Number: 82)
Era: 1990-2004
Section: a 15/1999. (IX. 15.) NKÖM rendelethez
Paragraph Index: 1054

2. Elméleti követelmények — Legyenek építészettörténeti, művészettörténeti ismeretei, ismerje a szaktörténeti stílusjegyeket. — Ismerje a szakmai sajátosságoknak megfelelő, alkalmazható anyagokat, technológiákat, a régi szakmák fogásait, az elfelejtett szerszámokat és műveleteket, ezek mellett a hosszú távon védelmet biztosító új anyagokat és eljárásokat, a hitelesség mindenekelőtt tiszteletben tartását és biztosítását. — Funkcióban, formában ismerje az építőanyagok, szerkezetek és építmények történeti, történelmi változását. — A műemlékvédelem területén ismerje a műemlékvédelem elveit, gyakorlatát, kapcsolatrendszerét, törvényi szabályozását, törvényi védelmét, a műemlékvédelem intézményrendszerét, a kapcsolódó megállapodásokat, értékösszefüggéseket. — Ismerje a műemlékvédelem formáit, technikai, tartalmi összefüggéseit, módszereit, lehetőségeit és korlátait. — Ismerje a védelem alatt álló épületek károsodásának diagnosztizálását szemrevételezéssel, ismerje a károk jellegzetes megjelenését, az okok megszüntetésének módszereit, a konzerválást és az állagmegóvás módszereit, a védőréteggel való ellátást; a kiegészítést, a megerősítést, a pótlást, a cserét, az egyes szakterületek jellemző konzerváló restauráló technológiáit, ismerje a munkahelyi vizsgálatokat. — Ismerje a faszerkezetek megóvását, konzerválását, kártevők és egyéb károk elleni védelmet biztosító kezelését (felületmegóvási, merítési, impregnálási stb. eljárások), a károk felmérését, a kutató, feltáró munkát, szemrevételezéses módszerekkel, a mintavétel szabályait és módszereit. — Ismerje az állagmegóvási, rekonstrukciós, javítási és felújítási munkák előkészítésének, a kutatásnak, a feltárásnak, illetve a technológiai végrehajtás folyamatának dokumentálását, annak formáit és követelményeit. — Ismerje az élet- és vagyonbiztosítás módszereit.

Source: https://magyarkozlony.hu/hivatalos-lapok/e045ccac4793d0dff6af0a3ee061016faa050af5/dokumentumok/959ee26d4cdceef1248693e3ba581a07b54ec3ff/letoltes